Tom Behnke (KF), 2010-10-26:
At blive udsat for et indbrud er meget krænkende.
Én ting er, at man får stjålet nogle ting.
En anden ting er, at ens hjem ofte er fuldstændig gennemrodet og det tager uger og måneder at få ryddet op og gjort i stand igen.
Men det mest krænkende er, at man går rundt med en følelse af og en viden om, at der har været fremmede inde i ens ting; der er en anden, der har gået og rodet i ens ting.
Det er så krænkende, og derfor er det selvfølgelig nødvendigt, at vi gør noget ved de alt, alt for mange indbrud, som vi har.
Der skal gøres noget effektivt, der skal gøres noget målrettet, og det skal være en helhedsorienteret indsats, og derfor er det godt, at regeringen har fremlagt en hel pakke af initiativer for at komme hele vejen rundt om problemstillingen med de alt for mange indbrud.
Spørgsmålet er jo, hvorfor der er nogen, der begår indbrud.
Ja, det gør de for at skaffe sig nogle penge.
Ja, indbrudstyven tager nogle ting af værdi, som indbrudstyven sælger for på den måde at få nogle penge.
Og hvem sælger man til?
Ja, det gør man til hælerne.
Med andre ord er det i virkeligheden hælerne, der er årsagen til, at der er nogen, der begår indbrud.
For hvis ikke der var nogen, der ville købe de her varer, så kunne det ikke betale sig at begå indbrud, og så ville antallet af indbrud selvfølgelig rasle ned.
Derfor er det meget vigtigt, at vi får taget fat i hælerne og får gjort det lysende klart, ikke bare at det er ulovligt, men i særdeleshed at det også skal være strafbart at være hæler.
Og det er der jo noget der tyder på at det rent faktisk kan i dag.
Altså, når man kan få lov til at købe både cykler og computere for så små penge, at enhver bør sige sig selv, at det er stjålne varer, man står og køber, og straffene typisk er en bøde på omkring 500 kr., ja, så kan det jo godt betale sig, hvis det går godt.
Men det skal ikke kunne betale sig, og det skal heller ikke kunne gå godt, og derfor bliver straffene nu markant skærpet.
Hvad angår straffene for det, der hedder groft uagtsomt hæleri, altså straffelovens § 303, sker der faktisk en tidobling af bøderne.
Hvor man i dag typisk får en bøde på 500 eller 1.000 kr., bliver udgangspunktet i fremtiden en bøde på 10.000 kr.
Et andet element er, at man også går ind og fordobler strafferammen i forhold til frihedsberøvelse, sådan at der i grovere tilfælde er mulighed for, at man kan fordoble straffen og også strafudmålingen.
Og her taler vi altså stadig om § 303, for det er der, man fordobler strafferammen, hvorimod man i bemærkningerne til den almindelige hæleribestemmelse, § 290, skriver, at man opfordrer domstolene til i fremtiden at skærpe straffene med mindst en tredjedel.
Det var mere for lige at få det på plads; der var en diskussion tidligere om, hvad det egentlig var for nogle paragraffer, man fik skærpet og ikke skærpet.
Det var lige for at få det på plads.
Så er der et andet element af forslaget, som også er utrolig vigtigt, nemlig at sørge for, at de, der så begår de her indbrud, bliver pågrebet for det, får en fængselsstraf og kommer ind og afsoner, så også, når de kommer ud af fængslet, kommer ud som nogle bedre mennesker – at sørge for, at de, når de kommer ud, har noget at komme ud til, som ikke skal være fornyet kriminalitet.
Jeg mener, det skal være den indsattes eget ansvar at skaffe sig den her bolig, skaffe sig et arbejde, mens man sidder inde.
Man ved jo godt, hvilken dato man skal ud.
Men hvis man har problemer med det, skal der selvfølgelig også være rig mulighed for, at man kan få hjælp til det.
Ligesom vi hjælper alle mulige andre borgere her i samfundet, hvis de har problemer, så skal indsatte selvfølgelig også have den nødvendige hjælp.
Men det handler om, at man sørger for, at de ting er på plads inden løsladelse, for det er for sent, når personen står på gaden uden et sted at bo, uden et arbejde at tage sig til og uden en krone på lommen.
Så er vejen tilbage til fornyet kriminalitet alt, alt for kort.
Så udslusning er helt afgørende vigtigt.
Noget andet, jeg synes er godt – det er så ikke en del af lovforslaget her, det er en administrativ beslutning, som jeg har opfordret til længe, og som er vedtaget og kommer til at gælde allerede fra om et par måneder – er at sørge for, at indbrudstyve, der sidder i fængsel i juledagene, bliver siddende inde i fængslet.
Julen er højtid for indbrud, og derfor skal indbrudstyve ikke have nogen som helst muligheder for at komme på udgang, orlov eller noget som helst andet.
Hvis straffen er udstået, skal de selvfølgelig løslades, men ellers skal man altså blive siddende i fængslet i julen, for det er højtiden for indbrud, og vi andre vil gerne lov til at nyde julens højtid uden at være bekymret for indbrud.
Derfor skal så mange indbrudstyve som muligt sidde i fængsel, når det er jul.